Document ID: 32014D0120

KOMISJONI RAKENDUSOTSUS,
4. märts 2014,
millega kehtestatakse määruse (EÜ) nr 1224/2009 artikli 79 lõike 1 kohane ELi inspektorite nimekiri
(teatavaks tehtud numbri C(2014) 1178 all)
(2014/120/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. novembri 2009. aasta määrust (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006, (1) ning eelkõige selle artikli 79 lõiget 1,
ning arvestades järgmist:
(1)
Määrusega (EÜ) nr 1224/2009 on loodud ühenduse kontrolli, seire ja rakendamise süsteem, et tagada ühise kalanduspoliitika eeskirjade järgimine. Määruse (EÜ) nr 1224/2009 kohaselt võivad ELi inspektorid inspekteerida liidu vetes ja liidu vetest väljaspool asuvaid liidu kalalaevu vastavalt kõnealusele määrusele, ilma et see piiraks rannikuliikmesriikide esmavastutust. ELi inspektorite nimekiri kehtestatakse määruses (EÜ) nr 1224/2009 sätestatud korras.
(2)
Komisjoni 8. aprilli 2011. aasta rakendusmäärusega (EL) nr 404/2011, millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad, (2) on kehtestatud Euroopa Liidus määrusega (EÜ) nr 1224/2009 loodud kontrollisüsteemi üksikasjalikud rakenduseeskirjad.
(3)
Rakendusmääruses (EL) nr 404/2011 on sätestatud, et ELi inspektorite nimekiri võetakse vastu liikmesriikide ja Euroopa Kalanduskontrolli Ameti teatiste põhjal.
(4)
Esimene ELi inspektorite nimekiri võeti vastu komisjoni rakendusotsusega 2011/883/EL (3). See nimekiri asendati ELi inspektorite uue nimekirjaga, mis võeti vastu komisjoni rakendusotsusega 2013/174/EL (4). Rakendusmääruse (EL) nr 404/2011 artiklis 120 on sätestatud, et pärast esialgse nimekirja koostamist teatavad liikmesriigid ja Euroopa Kalanduskontrolli Amet iga aasta oktoobriks kõigist muudatustest, mis nad soovivad nimekirjas teha järgmisel kalendriaastal, ning et komisjon muudab nimekirja vastavalt iga aasta 31. detsembriks.
(5)
Mõned liikmesriigid on edastanud teatised oma riigi asjaomaste inspektorite täieliku nimekirjaga. Seepärast on asjakohane asendada rakendusotsusega 2013/174/EL kehtestatud nimekiri ja sätestada käesoleva otsuse lisas ELi inspektorite uus nimekiri, mis põhineb kõnealustel teatistel ja liikmesriikidest saadud teatistel paranduste kohta algses nimekirjas.
(6)
Käesoleva otsusega ettenähtud meetmed on kooskõlas kalanduse ja vesiviljeluse komitee arvamusega,
ON VASTU VÕTNUD KÄESOLEVA OTSUSE:
Artikkel 1
ELi inspektorite nimekiri on sätestatud käesoleva otsuse lisas.
Artikkel 2
Rakendusotsus 2013/174/EL tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 4. märts 2014

Labels: 15
6